Author: mf_sr
Last saved by: agenda0

Správa o čerpaní úverov so štátnou zárukou, o rozsahu plnenia zo štátneho rozpočtu a o rizikách plnenia v nasledujúcom období

Úvod	

	Správa sa predkladá na rokovanie vlády SR v súlade s uznesením vlády Slovenskej republiky č.134/2001 bod B.1. k návrhu na zmenu bodu B.2 uznesenia vlády SR č.623 zo 14.07.1999 k „Prehľadu o vydaných zárukách štátneho rozpočtu a o potencionálnych rizikách plnenia za nesplácané úvery“.
	Materiál nadväzuje na „Správu o prevzatých štátnych zárukách a o stave vymáhania pohľadávok z realizovaných štátnych záruk“ prerokovanú vo vláde SR dňa 30. mája 2001, ku ktorej vláda prijala uznesenie č. 472/2001. Správa obsahuje aktualizovaný prehľad o prevzatých štátnych zárukách za bankové úvery poskytnuté podnikateľským subjektom k 30.04.2002, prehľad o realizovaných štátnych zárukách a príjmoch z realizovaných štátnych záruk za rok 2001, informáciu o činnosti Úverového a záručného výboru vlády SR v roku 2001, informáciu o vykonaných postupoch a opatreniach pri zabezpečovaní správy realizovaných štátnych záruk v roku 2001, problematiku preberania a realizácie štátnych záruk v roku 2002 a  riziká realizácie štátnych záruk v nasledujúcom období.

1.	Čerpanie bankových úverov so štátnou zárukou za obdobie rokov 
1991-2001

1.1. Stanovenie limitu štátnych záruk na rok 2001 a jeho rozdelenie

	 Zákonom č. 472/2000 Z. z. o štátnom rozpočte na rok 2001 bol v § 10 ods. 2 stanovený limit štátnych záruk tak, že súhrn novoposkytnutých štátnych záruk za bankové úvery podnikateľom a za dlhopisy vydané podnikateľom alebo za obdobné cenné papiere vydané podnikateľom v zahraničí v roku 2001 nepresiahne 20 % rozpočtovaných príjmov. V roku 2001 sa pri poskytovaní štátnych záruk za bankové úvery neuplatňovali podmienky ustanovené osobitným predpisom (§ 46 ods. 4 zákona č. 303/1995 Z. z. o rozpočtových pravidlách v znení neskorších predpisov). Takto stanovený limit by v nadväznosti na rozpočtovanú výšku príjmov štátneho rozpočtu 180,569 mld. Sk predstavoval možnosť prevzatia štátnych záruk v objeme 36,114 mld. Sk.	
	Návrh limitu štátnych záruk na rok 2001 a jeho predpokladané rozdelenie boli prerokované a schválené v Úverovom a záručnom výbore vlády SR dňa 10.05.2001 v rámci materiálu "Správa o prevzatých štátnych zárukách, o stave vymáhania pohľadávok z  realizovaných štátnych záruk". Predmetný materiál zobrala dňa 30.05.2001 vláda Slovenskej republiky na vedomie a prijala k nemu uznesenie č. 472.
 
Limit na prevzatie štátnych záruk na rok 2001 bol upravený článkom XXV. bod 2 zákona č.553/2001 Z. z. o zrušení niektorých štátnych fondov, o niektorých opatreniach súvisiacich s ich zrušením a o zmene a doplnení niektorých zákonov na 24% rozpočtovaných príjmov štátneho rozpočtu na rok 2001, čím bol stanovený definitívny limit v objeme 43,3 mld. Sk. Dôvodom na navýšenie limitu na prevzatie štátnych záruk na rok 2001 bolo rozhodnutie, že súčasťou privatizačného rozhodnutia vlády SR č. 1068 zo dňa 07.11.2001 o privatizácii majetkovej účasti štátu a majetkovej účasti FNM SR na podnikaní spoločnosti IRB a. s. bolo prevzatie štátnej záruky za úvery poskytnuté SE, a. s. v zostatkovom objeme istiny 10.582,14 mil. Sk. Bez zosúladenia aktív IRB a. s. s opatreniami NBS a  riešenia úverovej angažovanosti IRB a. s. voči SE, a. s. by nebolo možné IRB a. s. privatizovať. Poskytnutie predmetnej štátnej záruky bolo v priamej súvislosti s procesom reštrukturalizácie bankového sektora ako hospodárskej politiky vlády SR. Úrad pre štátnu pomoc nevydal k poskytnutiu predmetnej záruky konečné stanovisko, nakoľko je stále v  štádiu posudzovania.

1.2. Čerpanie limitu štátnych záruk v roku 2001 

V nadväznosti na neexistujúcu právnu úpravu definícií a rozdielny výklad čerpania limitu, po súhlasnom stanovisku Najvyššieho kontrolného úradu bol s účinnosťou od 1. júla 2000 vydaný Pokyn ministerky financií SR č.13/2000, ktorý určuje podmienky pre stanovenie a čerpanie limitu štátnych záruk a oceňovanie rizík ich realizácie. V zmysle uvedeného pokynu sa čerpaním limitu štátnych záruk podľa § 46 zákona NR SR č. 303/1995 Z. z. o rozpočtových pravidlách v znení neskorších predpisov a zákona o štátnom rozpočte na príslušný rozpočtový rok rozumie súhrn istín úverov dlžníkov, za ktoré boli prevzaté štátne záruky v príslušnom rozpočtovom roku, prepočítané kurzami peňažných prostriedkov v cudzej mene NBS "stred", platnými k dátumu podpisu záručnej listiny alebo zmluvy bez ohľadu na skutočný podiel čerpania úveru v príslušnom rozpočtovom roku.

	Prehľad prevzatých štátnych záruk v roku 2001:

Organizácia

Banka

Istina úveru v    
   pôvodnej mene

Istina úveru 
    v mil. Sk *

Fond národného majetku SR | Credit S. First Boston | 6 500 mil. Sk | 6 500,00
Fond národného majetku SR | Credit S. First Boston | 100  mil. EUR | 4 343,80
Slovenské elektrárne, a.s., Bratislava | Tatra banka, a.s., Bratislava | 3 000  mil. Sk | 3 000,00
Metro Bratislava, a.s. | VÚB, a.s. Bratislava | 600  mil. Sk | 600,00
Železnice Slovenskej republiky | Tatra banka, a. s. Bratislava | 3 000 mil. Sk | 3 000,00
Železnice Slovenskej republiky | Poľnobanka, a.s. | 2 000 mil. Sk | 2 000,00
Železnice Slovenskej republiky | VÚB, a.s. Bratislava | 5 500  mil. Sk | 5 500,00
SVP, š.p., Banská Štiavnica | Rozv. banka Rady Európy | 8,040 mil. EUR | 352,35
Metro Bratislava, a.s. | EIB | 45 mil. EUR | 1 939,82
Slovenské elektrárne, a.s., Bratislava | IRB a.s., Bratislava | 10 582,14 mil. Sk | 10 582,14
Spolu | | | 37 818,11
(* Údaje sú prepočítané kurzom ku dňu prevzatia štátnej záruky)

V roku 2001 bolo čerpanie limitu štátnych záruk vo výške 87,3%. Nižšie čerpanie limitu vyplynulo z dôvodu neschválenia prevzatia štátnej záruky za úver Slovenských elektrární a. s., Bratislava v objeme 2,9 mld. Sk Úradom pre štátnu pomoc. 
Z objemu poskytnutých štátnych záruk vo výške 37.818,11 mil. Sk bol podiel 82,5 % denominovaný v Sk. Prevzaté štátne záruky v najväčšom objeme boli určené na refinancovanie splátok úverov so štátnou zárukou SE, a.s., Bratislava a za úvery IRB a. s., Bratislava (13.582,14 mil. Sk, t. j. 35,9 % z poskytnutých štátnych záruk), na financovanie reštrukturalizácie úverového portfólia, prioritných investičných projektov v roku 2001 a financovanie uvádzacích projektov súvisiacich s transformáciou Železníc SR (10.500,0 mil. Sk, t. j.  27,8 % z poskytnutých štátnych záruk). Štátne záruky boli prevzaté aj za úvery pre Fond národného majetku  SR na splatenie dlhopisov a  splátku úverov Vodohospodárskej výstavby, š. p.,  Bratislava (10.843,8 mil. Sk, t. j. 28,7 % z prevzatých štátnych záruk).
 
1.3.  Prevzaté štátne záruky za obdobie rokov 1990 - 2001  

	Za obdobie od roku 1990 do 31.12.2001 boli prevzaté štátne záruky za bankové úvery v celkovej výške 261,7 mld. Sk (prepočítané kurzom ku dňu prevzatia štátnej záruky vrátane orientačného vyčíslenia úrokov). Splácanie takto zaručených úverov je rozložené do roku 2021 s výrazným maximom splátok v roku 2002 a následne v rokoch 2005, 2006 a 2007. Vysoké splátky úverov v uvedených rokoch ovplyvňujú splátkové kalendáre bankových úverov pre Slovenské elektrárne, a.s. v roku 2002, 2005 a 2006, Železníc SR v roku 2002 a 2007 a jednorazové splátky úverov poskytnutých VVB, š. p., Bratislava na dostavbu vodných diel Gabčíkovo a Žilina v rokoch 2002 a 2006. Splátky v ďalších rokoch majú klesajúcu tendenciu.
	
	Objemy všetkých prevzatých štátnych záruk a účtovná evidencia nesplatených zostatkov prevzatých štátnych záruk k 31.12.2001 podľa jednotlivých rokov sú uvedené v nasledovnej tabuľke:
/v mil. Sk/
Rok | Objem všetkých prevzatých záruk* | Zostatok nesplatených štátnych záruk k 31.12.2001**
1990 | 706,8 | -
1991 | 19 535,4 | 142,8
1992 | 6 497,9 | 2 102,9
1993 | 13 788 | 5 566,6
1994 | 7 902,7 | 1 568,9
1995 | 12 933,2 | 1 529,8
1996 | 41 482,3 | 35 892,8
1997 | 5 908,7 | 4 024,1
1998 | 13 839,9 | 2 867,4
1999 | 32 996,5 | 24 139,9
2000 | 48 746,9 | 43 880,6
2001 | 57 338,2 | 56 041,7
Spolu | 261 676,5 | 177 757,5
*  prepočítané kurzom ku dňu prevzatia  štátnej záruky
* * zostatok nesplatených úverov so štátnou zárukou prepočítaný kurzom k 31.12.2001
	V objeme 261,7 mld. Sk sú zahrnuté všetky úvery so štátnou zárukou vrátane splatených úverov, zrušených úverov a úverov poskytnutých pre Štátny fond cestného hospodárstva. Zákonom č.553/2001 Z. z. s účinnosťou od 01.01.2002 bol zrušený ŠFCH. Dňom zrušenia prešli všetky práva a povinnosti tohto fondu vyplývajúce z pracovnoprávnych a iných vzťahov na MDPT SR s výnimkou záväzkov z úverových vzťahov voči bankám. Tieto záväzky vo výške 22,2 mld. Sk boli vyňaté zo štátnych záruk a delimitované do vládneho dlhu.

Z celkového objemu 261.676,5 mil. Sk prevzatých štátnych záruk v rokoch 1990 až 2001 bolo 19 záruk orientovaných na výstavbu energetických zdrojov v sume 86.842 mil. Sk (33,2 %), 5 záruk na vodné diela v sume 27.262,0 mil. Sk (10,4 %), 15 záruk pre Železnice SR v sume 56.582,6 mil. Sk (21,6 %) a 11 záruk za úvery na projekt rozvoja diaľnic v sume 23.542,2 mil. Sk (11,5 %). Slovenské elektrárne, a. s., Bratislava, Vodohospodárska výstavba, š. p., Bratislava a  Železnice SR boli k 31.12.2001 prioritnými nositeľmi štátnych záruk a uvedené projekty tvorili 65,2 % z celkového objemu prijatých záruk. Ďalšie záruky boli orientované na vybrané rozvojové programy priemyslu a na konverziu zbrojárskej výroby.
	Z pohľadu potenciálnych záväzkov vyplývajúcich z ručiteľských zmlúv boli v spolupráci s podnikateľskými subjektmi spresnené splátkové kalendáre úverov so štátnymi zárukami (napriek neurčitosti vyčíslenia budúcich úrokov pri pohyblivej úrokovej miere, odvodenej od ceny zdrojov na finančných trhoch - LIBOR, BRIBOR...) a boli vyčíslené zostatky záväzkov zo štátnych záruk do konca splatnosti úverov. 
	Keďže dňom 01.01.2002 krajiny Európskeho spoločenstva prijali jednotnú menu EUR, úvery so štátnou zárukou poskytnuté v iných menách (DEM, FRF, ATS) boli prekurzované v zmysle inštrukcie Národnej banky Slovenska (Euro Fixed Conversion Rates).
	Podľa týchto prepočtov ostáva z doposiaľ prijatých štátnych záruk (vrátane neuhradených splátok z minulých rokov) splatiť záväzok vo výške 153.484,51 mil. Sk, z toho 114.445,40 mil. Sk istiny a 39.039,01 mil. Sk úrokov. (Tabuľka č.1 v prílohe – prepočítaná kurzom z 12.03.2002). Uvedený záväzok je vyčíslený po znížení o záväzky zrušeného ŠFCH a zahrnuje tiež kurzové rozdiely.
		Prehľad splátok z úverov so štátnou zárukou podľa rokov je uvedený v nasledovnej tabuľke:
            /v mil. Sk/
Rok | Splatná suma istín a úrokov | Z toho
| | istina | úroky
2002 | 34 026,03 | 25 650,48 | 8 375,55
2003 | 13 872,16 | 7 153,12 | 6 719,04
2004 | 13 234,08 | 7 129,18 | 6 104,90
2005 | 20 154,53 | 15 055,93 | 5 098,60
2006 | 24 120,49 | 20 137,28 | 3 983,21
2007 | 17 968,78 | 15 233,08 | 2 735,70
2008 | 7 101,07 | 5 468,47 | 1 632,60
2009 | 5 363,35 | 4 096,51 | 1 266,84
2010 | 4 963,83 | 3997,15 | 966,68
2011 | 3 388,50 | 2 699,14 | 689,36
2012 | 2 640,50 | 2 105,55 | 534,94
2013 | 2 565,03 | 2 173,55 | 391,48
2014 | 1 726,42 | 1 483,14 | 243,27
2015 | 1 162,65 | 1 025,46 | 137,19
2016 | 264,47 | 218,91 | 45,56
2017 | 256,90 | 218,91 | 37,99
2018 | 249,33 | 218,91 | 30,41
2019 | 149,08 | 126,24 | 22,84
2020 | 141,51 | 126,24 | 15,26
2021 | 135,71 | 128,14 | 7,57
Spolu | 153 484,51 | 114 445,41 | 39 039,10

2. Realizované štátne záruky 

2.1.  Štátne záruky realizované v roku 2001
	
V zákone o štátnom rozpočte na rok 2001 bola schválená rezerva na štátne záruky za bankové úvery a ručenie štátu za záväzky štátnych peňažných ústavov v skupine 8, položka 81252 vo výške 100 mil. Sk.

Prehľad čerpania rezervy v roku 2001	      																       /v Sk/
Rezerva na štátne záruky za bankové úvery v kap. VPS skupina 8 v r. 2001 | 100 000 000,00
Realizované štátne záruky v roku 2001 zo štátneho rozpočtu | 14 565 143,20

	Realizácia štátnej záruky zo štátneho rozpočtu bola vykonaná za IMUNU, š. p., Šarišské Michaľany.	       	                

	Okrem uvedenej rezervy bola vytvorená "memorandová položka" vo výške 10 mld. Sk z výnosu privatizácie Slovenskej sporiteľne, a. s. a Všeobecnej úverovej banky, a. s. na financovanie štátnych záruk za bankové úvery. Vláda Slovenskej republiky v súlade s uznesením č.805 zo dňa 9. októbra 2000 v bode F.2 schválila "Postup na uvoľňovanie, použitie, evidovanie a zúčtovanie finančných prostriedkov získaných z privatizácie v roku 2001",  v ktorého zmysle Fond národného majetku Slovenskej republiky uhradí ručiteľské záväzky Ministerstva financií SR nenávratnou  formou  prostredníctvom uzatvorenia zmlúv o pristúpení k dlhu Ministerstva financií Slovenskej republiky.
/v Sk/
Memorandová položka- FNM SR | 10 000 000 000,00
Realizované štátne záruky v r. 2001 (Tabuľka č.3, strana č.2 - v prílohe) | 7 968 080 095,00

	Z  memorandovej položky bola plánovaná a  na november 2001 pripravovaná úhrada zostatku nesplatenej časti zahraničného úveru za úpadcu PT Žilina, a. s. vo výške 1,944 mld. Sk, na ktorého bol v roku 2000 vyhlásený konkurz. Listom predsedu výkonného výboru FNM SR bolo Ministerstvo financií SR požiadané o možnosť presunu uvedenej platby na rok 2002 z dôvodu nevyhnutne splatných záväzkov FNM SR v roku 2001. Na základe rokovaní s veriteľom ČSOB, a. s., Praha bolo možné akceptovať navrhovaný spôsob. Podmienkou súhlasu ČSOB, a. s. bola požiadavka v roku 2002 navýšiť limit na realizáciu štátnych záruk o 2,1 mld. Sk. K uvedenej požiadavke Ministerstvo financií SR vyjadrilo súhlas listom ministerky financií SR zo dňa 04.12.2001.	

Realizácie štátnych záruk z "memorandovej položky" boli vykonané za nasledovných dlžníkov:
Calex Zlaté Moravce, a. s.					   843,28 mil. Sk
Nový Calex Zlaté Moravce, a. s.	                       	   303,39 mil. Sk
PT Žilina, a. s.						   772,05 mil. Sk
Vodohospodárska výstavba, š. p., Bratislava		4 945,13 mil. Sk
IMUNA, a. s., Šarišské Michaľany			     36,44 mil. Sk
Solivary Prešov, a. s.					1 067,79 mil. Sk
S p o l u							7 968,08 mil. Sk

2.2. Štátne záruky realizované v rokoch 1991 – 2001

	Za obdobie od roku 1991 do 31.12.2001 boli realizované štátne záruky za bankové úvery zo štátneho rozpočtu v celkovej sume 18.897,5 mil. Sk.
	
Prehľad realizovaných záruk podľa rokov:
								/v mil. Sk/
Rok | Objem realizovaných záruk
1991 | 16,7
1992 | 1 093,5
1993 | 478,9
1994 | 115,3
1995 | 1 211,2
1996 | 1 890,6
1997 | 2 059,5
1998 | 2 139,4
1999 | 4 176,9
2000 | 5 700,9
2001 | 14, 6
S p o l u | 18 897,5
 	
Detailný prehľad realizácie štátnych záruk zo štátneho rozpočtu za celé obdobie je uvedený  v Tabuľke č. 2 v prílohe.

Z „memorandovej položky“ vytvorenej z  príjmov z  privatizácie boli prostredníctvom FNM SR realizované štátne záruky za bankové úvery v objeme 17.885,3 mil. Sk (v rokoch 2000 a 2001, Tabuľka č. 3 v prílohe).

FNM SR poskytuje tieto finančné prostriedky v zmysle § 28 ods. 3 písm. b/ bod 5 zákona č.92/1991 Zb. o podmienkach prevodu majetku štátu na iné osoby v znení neskorších predpisov v súlade s rozhodnutiami vlády na plnenie štátnych záruk za bankové úvery a na základe konkrétnych dohôd o pristúpení k dlhu, ktoré FNM SR uzavrie s Ministerstvom financií SR. V zmysle uvedeného zákona ako aj v zmysle uzavretých Dohôd o pristúpení k dlhu nevznikol FNM SR právny titul na návratnosť poskytnutých finančných prostriedkov.
Tento názor potvrdila aj spoločnosť Deloitte & Touche spol. s r.o. v audítorskej správe FNM SR, v ktorej uviedla, že FNM SR zaúčtoval náklady súvisiace so zárukami, ktoré FNM SR zaplatil za Ministerstvo financií SR na základe dohôd o pristúpení k dlhu. Návratnosť uvedených zaplatených čiastok pre FNM SR z dikcie § 28 ods. 3 písm. b/ zákona č.92/1991 Zb. ani zo zmlúv zreteľne nevyplýva.

Za obdobie 1990 – 2001 boli realizované štátne záruky v objeme 36,7 mld. Sk, čo predstavuje v porovnaní s celkovým objemom prevzatých štátnych záruk 261,7 mld. Sk  podiel 14,0 %.	

Nárast realizovaných štátnych záruk súvisí najmä s financovaním podnikov v nepriaznivej ekonomickej situácii prostredníctvom úverov so štátnymi zárukami s cieľom oddialenia ich kolapsu a udržania zamestnanosti,  s nedostatočným posúdením návratnosti projektov zo strany predkladateľov žiadostí o štátnu záruku a najmä s negatívnym vývojom finančnej situácie dlžníkov. V ďalšom období sa očakáva pokles realizovaných štátnych záruk, keďže rizikové štátne záruky prevzaté v rokoch 1991-1993 na reštrukturalizáciu podnikovej sféry boli realizované z prostriedkov z privatizácie v rokoch 2000-2002 a boli ukončené.

	Realizácia štátnej záruky podľa zákona o štátne pomoci v zmysle jeho novely zo dňa 01.11.2001 č.434/2001 Z. z. nepodlieha schvaľovaniu Úradom pre štátnu pomoc. Ministerstvo financií SR je povinné oznámiť úradu túto skutočnosť do 15 dní od realizácie štátnej záruky, to platí i v prípade, že realizácia štátnej záruky je vykonávaná formou pristúpenia k zmluve (prevzatie protizáruky treťou osobou) ako i v prípade, že realizácia je vykonávaná zo štátneho rozpočtu alebo z vytvorenej „memorandovej položky“. Uvedenú povinnosť nie je vo všetkých prípadoch možné dodržiavať, nakoľko platobné dokumenty sú Ministerstvu financií SR doručované  v lehote cca 15-20 dní po termíne platby. V tejto súvislosti Ministerstvo financií SR pri prípadnej novelizácie zákona navrhne predĺženie lehoty na oznamovanie. Novelou zákona č.434/2001 Z. z. bolo zrušené schvaľovanie realizácie štátnej záruky pred jej poskytnutím, nakoľko technické podmienky platieb neumožňovali schvaľovací proces a  prípadné neschválenie by bolo právne neúčinné voči uzavretým právnym vzťahom, prípadne by viedlo k defaultu.

2.3. Príjmy z realizovaných štátnych záruk
	
Problémom v oblasti realizovaných záruk je ich návratnosť do štátneho rozpočtu, nakoľko dlžníci nie sú schopní splácať svoje záväzky v zmysle zmluvných podmienok. V podstate ide o vynútenú sanáciu podnikateľských subjektov neschopných splácať svoje záväzky. Príjmy z návratných finančných výpomocí do štátneho rozpočtu, nadväzne na uzavreté splátkové kalendáre, predstavujú za obdobie od roku 1991 do 31.12.2001 sumu 2.565.609.136,95 Sk (Tabuľka č. 4 v prílohe), t. j. 13,6 % z realizovaných štátnych záruk.

	V priebehu roka 2001 boli vrátené do štátneho rozpočtu finančné prostriedky vo výške 1.245,8 mil. Sk od nasledujúcich spoločností:

Šiesta realitná spoločnosť, s.r.o. 		        	     1,70 mil. Sk
Fond národného majetku SR (Slovenské
elektrárne, a. s.)				 	421,54 mil. Sk
Fond národného majetku SR (Solivary		365,34 mil. Sk
PLETA-MODA, a. s.)                                             0,06 mil. Sk
Vodohospodárska výstavba, š. p.			457,18 mil. Sk
S p o l u					         1 245,82 mil. Sk

	U spoločností, ktoré sú v konkurze alebo v likvidácii, napr. ZŤS Dubnica nad Váhom, a. s., ZTS TEES Martin, a. s., PT Žilina, a. s., Calex Zlaté Moravce, a. s., Slovenská ovčiarska spoločnosť, a. s., CHIRANA-PREMA, a. s., Pozemné stavby, š.p., Banská Bystrica a iné, nedošlo ešte k speňažovaniu konkurzného majetku úpadcov a tým sa od nich nevrátili do štátneho rozpočtu finančné prostriedky z realizovaných štátnych záruk.
	V prípade spoločností Slovenské elektrárne, a. s. Bratislava a Solivary, a. s., Prešov v súlade s § 5 nariadenia vlády SR č.91/1996 Z. z. o štátnych zárukách v znení neskorších predpisov bola uplatňovaná spätná úhrada realizovaných čiastok  štátnych záruk prostredníctvom Fondu národného majetku, ktorý za uvedené subjekty zmluvne prevzal protizáruku.
	Fond národného majetku SR uhradil za vyššie uvedené spoločnosti dňa 27.12.2001 Ministerstvu financií SR záväzky v celkovej sume  786.879.772,19 Sk. Tým boli vyrovnané záväzky FNM SR voči MF SR z titulu realizovaných štátnych záruk.
Vzhľadom  na dlhodobú finančnú neschopnosť Vodohospodárskej výstavby, š. p. nedochádzalo k  splácaniu realizovaných štátnych záruk. Systémovým riešením uvedeného problému bolo prijatie uznesenia vlády SR č. 619/2001 zo dňa 03.07.2001 k „Návrhu na riešenie usporiadania majetkových vzťahov na Vodnom diele Gabčíkovo“.  Naplnenie obsahu jednotlivých bodov uznesenia by malo znamenať posun v oblasti zabezpečenia zdrojov pre Vodné dielo Gabčíkovo. S účinnosťou od 01.11.2001 boli upravené vzťahy na Vodnom diele Gabčíkovo medzi Vodohospodárskou výstavbou, š. p. a  Slovenskými elektrárňami, a. s. zmluvou č.108/100/2001, na ktorej základe patrí Vodohospodárskej výstavbe, š. p. odplata od Slovenských elektrární, a. s. vo výške 65 % platnej skutočnej odbytovej ceny za 1 kWh elektrickej energie vyrobenej a predanej zo všetkých vodných diel prislúchajúcich k Vodnému dielu Gabčíkovo. Uvedená skutočnosť umožnila Vodohospodárskej výstavbe, š. p. splatiť koncom roka 2001 časť návratných finančných výpomocí v objeme 457.184.986,40 Sk.
V zmysle § 9 ods. 3 zákona č. 586/2001 Z. z. o štátnom rozpočte môže v roku 2002 vláda SR predĺžiť termín splatnosti návratných finančných výpomocí poskytnutých VVB, š. p. v rokoch 1997-2000 na dobu 15 rokov odo dňa ich poskytnutia. Termíny splatnosti budú upresnené v  roku 2002 s ohľadom na plánovaný cash-flow,  schopnosť Vodohospodárskej výstavby, š.p. splácať svoju zahraničnú zadlženosť s tým, že od roku 2003 bude spoločnosť schopná samofinancovania. Nutnou podmienkou uvedeného postupu je predpoklad, že Slovenské elektrárne, a. s. si budú plniť svoje záväzky voči Vodohospodárskej výstavbe, š. p..

3. Informácia o vykonaných postupoch a opatreniach pri zabezpečovaní správy realizovaných štátnych záruk v roku 2001

	Ministerstvo financií SR v rámci správy realizovaných štátnych záruk v nadväznosti na Nariadenie vlády SR č.91/1996 Z. z. o štátnych zárukách v znení neskorších predpisov v spolupráci s vecne príslušnými ministerstvami monitoruje finančnú situáciu subjektov, za ktoré boli realizované štátne záruky a v prípade vyhlásenia konkurzu prihlasuje pohľadávky z neuhradených splátok návratných finančných výpomocí v  konkurzných konaniach. Ak správca konkurznej podstaty poprel pohľadávku štátu, resp. jej časť, ministerstvo na základe návrhu vypracovaného v spolupráci s Konsolidačnou bankou, š. p. ú., Bratislava podávalo na príslušných súdoch incidenčné žaloby na určenie platnosti pohľadávky. Dôležitou súčasťou vymáhania pohľadávok štátu z realizovaných štátnych záruk je účasť odborných pracovníkov ministerstva na schôdzach veriteľov. Ministerstvo taktiež prihlasuje pohľadávky u likvidátorov podnikov, podáva návrhy na exekučné konanie a v súlade s § 47 zákona č.303/1995 Z. z. o rozpočtových pravidlách ukladá sankcie za neoprávnené zadržiavanie prostriedkov štátneho rozpočtu. Prístup ministerstva k dlžníkom musel byť diferencovaný, keďže striktný postup by viedol automaticky k vyhláseniu konkurzu a ukončeniu podnikateľských aktivít dlžníkov s dopadmi na zníženie zamestnanosti v citlivých regiónoch (Banská Štiavnica, Rimavská Sobota, Námestovo, Dolný Kubín). 

	Ako účinnú možno hodnotiť spoluprácu s Konsolidačnou bankou Bratislava, š. p. ú.. V  zmysle Mandátnej zmluvy uzatvorenej medzi Ministerstvom financií SR a Konsolidačnou bankou, š. p. ú. dňa 22.11.1996 podľa §§ 566 - 576 Obchodného zákonníka banka spravovala ku dňu 31.12.2001 spolu 18 subjektov s realizovanými štátnymi zárukami. Dňom 31. januára 2002 MF SR svojím rozhodnutím zrušilo bez likvidácie Konsolidačnú banku Bratislava, š. p. ú.. Majetok banky so všetkými právami a záväzkami (i neznámymi) prešiel dňom 01.02.2002 na Fond národného majetku SR, ktorý tým istým dňom uskutočnil priamy predaj banky kupujúcej spoločnosti Slovenskej konsolidačnej, a. s., Bratislava, ktorá sa stala jej právnym nástupcom v plnom rozsahu. Dňom 01.02.2002 prešli všetky práva, povinnosti a záväzky z existujúcich právnych vzťahov z  KBB, š. p. ú. na základe zmluvy o predaji na nadobúdateľa Slovenskú konsolidačnú, a. s., vrátane záväzkových vzťahov, vyplývajúcich z Mandátnej zmluvy.
Slovenská konsolidačná, a. s. v zmysle platnej Mandátnej zmluvy naďalej zabezpečuje právne poradenstvo a služby v oblasti štátnych záruk s odmenou 1 mil. Sk, čo predstavuje cca 20-krát nižšie náklady ako pri zabezpečení týchto služieb prostredníctvom externej advokátskej kancelárie s použitím bežných taríf za advokátske služby. S ohľadom na limitované možnosti odmeňovania kvalifikovaných právnikov podľa taríf platných v štátnej službe je príslušný odborný útvar ministerstva personálne poddimenzovaný a vykonávanie služieb právneho charakteru externými kapacitami sa ukazuje ako nevyhnutnosť.

	V súčasnosti je 17 podnikov so štátnymi zárukami v konkurze a v likvidácii. Výška prihlásených pohľadávok v  konkurze je 20,3 mld. Sk. Vzhľadom na nízku likviditu dlžníkov – úpadcov a malý záujem tretích osôb o  nadobudnutie ich majetku  pri jeho speňažovaní v  rámci konkurzného konania je návratnosť pohľadávok minimálna (Tabuľka č.5 v prílohe).

4. Činnosť Úverového a záručného výboru vlády SR v roku 2001

V roku 2001  Úverový a záručný výbor vlády SR  a jeho Poradný orgán  vyvíjal činnosť v súlade s uznesením vlády SR č. 131/1999 zo dňa 10.02.1999, keď pravidelne na základe podaných návrhov  na preberanie štátnych záruk  za bankové úvery zasadal a posudzoval kritériá preberania štátnych záruk v závislosti od limitu štátneho rozpočtu. Výsledkom týchto zasadnutí bolo vyslovenie kladného alebo záporného stanoviska vo forme odporúčania vláde SR o prevzatí štátnej záruky. 

 	Úverový a záručný výbor vlády SR v roku 2001 zasadal 9-krát, pričom 1 zasadnutie sa uskutočnilo formou per rollam. Posudzovalo sa 13 návrhov, pričom v jednom prípade sa návrh posudzoval opätovne, vzhľadom na nedostatky materiálu „Návrhu“ (Most Košická). Pri dvoch materiáloch Úverový a záručný výbor vlády SR (premostenie Dunaja v Bratislave - Most Košická a bankový úver pre Fond národného majetku SR) neodporúčal materiály predložiť vláde SR bez ich prepracovania. Na zasadnutie vlády SR boli predložené prepracované návrhy.

	Poradný orgán Úverového a záručného výboru vlády SR v roku 2001 zasadal 8- krát, pričom posudzoval 15 projektov. V roku 2001  Poradný orgán odporučil prijať 8 návrhov na prevzatie štátnej záruky (úver pre FNM SR, IMUNA, š. p. – navýšenie čerpania úveru, SLK, a. s. Bratislava – návrh na zmenu uznesenia č. 1112/2000, ŽSR, dvakrát správa o prevzatých štátnych zárukách, II. tranža pre Vodohospodársky podnik, š. p., SE, a. s.).

5.  Stanovenie limitu štátnych záruk na rok 2002 a návrh na jeho rozdelenie

	 V zmysle § 9 zákona č. 586/2001 Z. z. o štátnom rozpočte na rok 2002 z 13. decembra 2001  môže v roku 2002, okrem subjektov uvedených v § 46a zákona o rozpočtových pravidlách, vláda prevziať štátne záruky aj za bankové úvery pre Železnice Slovenskej republiky, pre Intervenčnú poľnohospodársku agentúru Slovenskej republiky a štátne záruky za záruky Slovenskej záručnej a  rozvojovej banky, š. p. ú., prevzaté za transformujúci sa Štátny podporný fond pôdohospodárstva a potravinárstva Slovenskej republiky a Štátny fond životného prostredia, pričom sa neuplatnia ustanovenia zákona o rozpočtových pravidlách a na takto poskytnuté štátne záruky sa primerane použijú ustanovenia nariadenia vlády o štátnych zárukách v znení neskorších predpisov.
 	V roku 2002 sa pri poskytovaní štátnych záruk za bankové úvery a štátnych záruk Slovenskej záručnej a rozvojovej banky, š. p. ú. prevzaté za transformujúci sa Štátny podporný fond pôdohospodárstva a  potravinárstva Slovenskej republiky a Štátny fond životného prostredia neuplatnia podmienky ustanovené v § 46 ods. 4 zákona o rozpočtových pravidlách v znení neskorších predpisov, pričom súhrn novoposkytnutých štátnych záruk za bankové úvery podnikateľom a za dlhopisy vydané podnikateľom alebo za obdobné cenné papiere vydané podnikateľom v zahraničí v roku 2002 nepresiahne 13 % rozpočtovaných príjmov (v zmysle § 9 ods. 2) uvedených v § 1 ods.(1) zákona o štátnom rozpočte na rok 2002.
	Vychádzajúc z celkových rozpočtovaných príjmov štátneho rozpočtu na rok 2002 v sume 219.919.182.000,- Sk, limit novoposkytnutých štátnych záruk na rok 2002 predstavuje sumu  28,59 mld. Sk.

Pri návrhu limitu v rámci prípravy štátneho rozpočtu sa vychádzalo nasledovných potrieb financovania v dvoch alternatívach:
	
I. alternatíva

Slovenské elektrárne, a. s., Bratislava | 7,3 mld. Sk
Železnice Slovenskej republiky | 6,5 mld. Sk
Riešenie IRB | 11,6 mld. Sk
Intervenčná poľnohospodárska agentúra SR ** | 1,0 mld. Sk
Podporné proexportné projekty *** | 1,0 mld. Sk
SPOLU: | 27,4 mld. Sk

Požiadavku Slovenských elektrární, a. s. a  Železníc Slovenskej republiky na prevzatie nových štátnych záruk za bankové úvery na investície zahŕňa II. alternatíva limitu.

II.alternatíva limitu:

Slovenské elektrárne, a. s., Bratislava | 11,4 mld. Sk
Železnice Slovenskej republiky * | 10,5 mld. Sk
Riešenie IRB | 11,6 mld. Sk
Intervenčná poľnohospodárska agentúra SR ** | 1,0 mld. Sk
Podporné proexportné projekty *** | 1,0 mld. Sk
SPOLU: | 35,5 mld. Sk
*     požiadavka ŽSR zahŕňa 4,0 mld. Sk na investičné programy
**  požiadavka MP SR na pokračovanie v úverovom financovaní poľnohospodárskych podnikov            po zrušení štátnych fondov
*** rezerva v limite na podporu vývozu špeciálnej techniky 

Na Porade ekonomických ministrov k východiskám štátneho rozpočtu bola ako základ pre stanovenie limitu akceptovaná alternatíva I. a limit bol zákonom o štátnom rozpočte na rok 2002 stanovený vo výške 13% rozpočtovaných príjmov, t. j. 28,59 mld. Sk. Nakoľko sa oproti východiskám podstatne zmenila situácia v jednotlivých položkách a na základe zákona o zrušení niektorých štátnych fondov a nových požiadaviek rezortov vznikli aj nové požiadavky na rozdelenie limitu na prevzatie štátnych záruk.

Návrh na rozdelenie limitu pre rok 2002 je nasledovný:

Slovenské elektrárne a. s. Bratislava, refinancovanie | 8,6 mld. Sk
Železničná spoločnosť a. s. Bratislava, výkony vo verejnom záujme nekryté v štátnom rozpočte | 3,0 mld. Sk
Železnice SR, refinancovanie záväzkov výkonov vo verejnom záujme | 9,2 mld. Sk

Železnice SR, investície nekryté v štátnom rozpočte 
(z požiadavky 4 mld. Sk)

4 mld. Sk

Metro a.s. Bratislava, Most Košická- ekológia | 0,4 mld. Sk
Projekty ISPA, životné prostredie | 0,4 mld. Sk

Projekty na rozvoj ochrany životného prostredia
(geotermálna energia)

0,5 mld. Sk

Slovenská záručná a rozvojová banka š.p.ú. Bratislava, záruka za prevzaté záruky zrušených štátnych fondov | 0,4 mld. Sk
Proexportné projekty MH SR (špeciál) | 1,0 mld. Sk
S P O L U | 27,5 mld. Sk

Navrhované rozdelenie nepočíta s prerolovaním úveru pre Fond národného majetku splatného v roku 2002, keďže v budúcnosti po sprivatizovaní strategických podnikov v energetike by FNM SR nemal zdroje na jeho splatenie a došlo by k realizácii záruky zo štátneho rozpočtu.

Stav preberania štátnych záruk k 30.4. 2002 je nasledovný:

Žiadateľ | Suma v Sk | Stav
METRO Bratislava, a. s. Most Košická- ekológia | 412 000 000 | Prevzatá  -uznesenie vlády SR č. 57/2002
Železnice SR, refinancovanie záväzkov výkonov vo verejnom záujme | 2 000 000 000 | Prevzatá -uznesenie vlády SR č. 453/2002
Železnice SR, refinancovanie záväzkov výkonov vo verejnom záujme | 6 663 040 000 | Prevzatá -uznesenie vlády SR č. 453/2002
Železničná spoločnosť, a. s., výkony vo verejnom záujme nekryté v štátnom rozpočte | 3 000 000 000 | Prevzatá -uznesenie vlády SR č. 454/2002
S p o l u | 12 075 040 000 |
*1 EUR = 41,644 Sk (kurz zo dňa 10.4.2002)

Tabuľka predpokladu rozdelenia limitu pre štátne záruky v roku 2002 zahŕňa potrebu prolongácie, resp. prerolovania splatných úverov Železníc SR, Slovenských elektrární, a. s. a  novoposkytnuté štátne záruky pre spoločnosť METRO Bratislava, a. s..

Pre SE, a. s. sa v rámci  návrhu rozdelenia schváleného limitu štátnych záruk na rok 2002 predpokladá vystavenie nových štátnych záruk na prerolovanie splatných istín a úrokov úverov so štátnou zárukou v sume 8,6 mld. Sk. 

Uznesením vlády SR č.453 z 25. apríla 2002 bol na rokovaní vlády schválený návrh na prevzatie štátnej záruky v sume istiny 160 mil. EUR od J. P. Morgan Securities Ltd. a Tatra banky, a. s. a zároveň v sume 2 mld. Sk od Ľudovej banky, a. s. pre Železnice Slovenskej republiky na zabezpečenie financovania reštrukturalizácie úverového portfólia a financovanie investičných projektov.

Uznesením vlády SR č.454 z 25. apríla 2002 bol na rokovaní vlády schválený návrh na prevzatie štátnej záruky za úver pre Železničnú spoločnosť, a.s. poskytnutý konzorciom bánk pozostávajúcim z Tatra banky, a.s., Citibank (Slovakia) a.s. a VÚB, a.s.  pre zabezpečenie financovania úhrady straty za výkony poskytnuté na základe zmluvy o výkonoch vo verejnom záujme v roku 2002 v sume 3 mld. Sk.

Uznesením vlády SR č.57 zo 6.januára 2002 bolo odsúhlasené prevzatie štátnej záruky za strednodobý bankový úver v objeme 412 mil. Sk od VÚB Bratislava, a. s. pre spoločnosť METRO Bratislava, a. s. na financovanie odstránenia „starej“ ekologickej záťaže. 

6. Riziká realizácie štátnych záruk v nasledujúcom období 

Rozhodujúce riziká realizácie štátnych záruk  sa koncentrujú do problematiky hospodárenia SE, a. s. Bratislava, ŽSR a Železničnej spoločnosti, a. s., Bratislava. Splátky úverov za VVB, š. p. predstavujú riziko v prípade zmenenia v súčasnosti platného modelu transferu tržieb z výroby elektriny na Vodnom diele Gabčíkovo.
S ohľadom na negatívne stanovisko Úradu pre štátnu pomoc k prevzatiu štátnej záruky pre SE, a. s. za účelom refinancovania v decembri 2001, odôvodnené ustanoveniami zákona o štátnej pomoci a záväzkami vyplývajúcimi pre Slovenskú republiku z Európskej dohody o pridružení, zostáva prevzatie štátnych záruk pre SE, a. s. v roku 2002 problematické.    
Výpadok predpokladaných finančných zdrojov ku koncu roka 2001 a celkový objem dlhovej služby spoločnosti na rok 2002 vyvolávajú kritickú situáciu SE, a. s. v oblasti splácania záväzkov s možnosťou vzniku defaultu. Nie je vylúčená možnosť, že SE, a. s. nebudú schopné splniť svoje záväzky voči veriteľom, pritom na prípadnú realizáciu štátnych záruk za SE, a. s. neboli pre rok 2002 v štátnom rozpočte, ani v rozpočte Fondu národného majetku vyčlenené prostriedky. Situáciou sa zaoberal  Úverový a záručný výbor vlády SR na svojom rokovaní dňa 22.03.2002 a vo svojich záveroch požiadal ministra hospodárstva SR o urýchlené vypracovanie materiálu na rokovanie vlády SR s návrhom riešenia kritickej situácie vo financovaní SE, a. s. za účelom odvrátenia defaultu s následným krížovým neplnením a dopadmi na ostatné úverové vzťahy so štátnymi zárukami. 

Značný objem úverov so štátnou zárukou majú poskytnuté Železnice SR, z ktorých v roku 2002 sú splatné úvery vo výške 6,2 mld. Sk. V nadväznosti na „Projekt transformácie a reštrukturalizácie ŽSR“ bola k 01.01.2002 založená Železničná spoločnosť, a. s. na základe zákona č.259/2001 Z. z.. Rozdelením  Železníc SR na dva samostatné subjekty bola Železniciam SR definovaná konsolidačná funkcia voči Železničnej spoločnosti. Zvýšené požiadavky na štátne záruky pre ŽSR vyplývajú z požiadaviek na investičné programy vo výške 4 mld. Sk, ako aj z nedostatočného financovania strát vyplývajúcich zo zmlúv o výkonoch vo verejnom záujme v minulých obdobiach štátnym rozpočtom. Nároky ŽSR sa potom riešia štátnymi zárukami nad rámec prerolovania splatných úverov so štátnymi zárukami. Týmto spôsobom však naďalej narastá zadlženosť Železníc SR, ktoré nie sú schopné splácať svoje záväzky z vlastných zdrojov bez poskytnutia štátnych záruk. Prevzatím záruk za úvery v limite navrhovanom objeme bude eliminované riziko realizácie štátnych záruk v roku 2002 za ŽSR, problém sa však odsúva do ďalších rokov. 
Železničnej spoločnosti, a. s. z realizácie objednávky štátu na výkony vo verejnom záujme vyplýva štátnym rozpočtom nekrytá strata na rok 2002 vo vykalkulovanom objeme 4,165 mld. Sk, ktorú MDPT požaduje alternatívne riešiť úverom so štátnou zárukou. V apríli 2002 bol „Návrh na prevzatie štátnej záruky za úver pre ŽS, a. s. ...“  v objeme 3 mld. Sk schválený na rokovaní vlády SR. S prevzatím tejto záruky nebolo uvažované pri tvorbe limitu a je v priamom rozpore so zámerom vytvorenia ekonomicky funkčnej spoločnosti bez externého zadĺženia. Tým, že sa úvermi so štátnou zárukou suplujú transfery zo štátneho rozpočtu za výkony vo verejnom záujme sa neúmerne zvyšujú finančné náklady spoločnosti a zakladajú sa obdobné problémy, ako majú ŽSR. Ide jednoznačne o vytváranie skrytého dlhu štátu, ktorý sa prejaví v plnej miere okamihom vstupu do ES povinným používaním účtovných štandardov spoločenstva. Súčasne ide o vytváranie mäkkého rozpočtového prostredia pre ŽS a.s. a zníženie tlaku na hospodárnosť jej činnosti.

	V zmysle zákona č.231/1999 Z. z. o štátnej pomoci v znení zákona č.434/2001 Z. z.  MF SR predkladá na schválenie návrhy na prevzatie štátnych záruk Úradu pre štátnu pomoc. V nadväznosti na citovaný zákon dochádza k problémom pri schvaľovaní štátnej pomoci pre Slovenské elektrárne, a. s. a Železnice SR, keďže v zmysle § 12 sa štátna pomoc na záchranu a reštrukturalizáciu podnikateľov v ťažkostiach môže poskytnúť len raz. U  žiadateľov o poskytnutie štátnej záruky za úvery sú novoposkytnuté úvery z časti použité na splatenie starých úverov so štátnou zárukou, čím sa úvery prefinancovávajú a riziká z nich vyplývajúce sa prenášajú do budúcich období a takýto postup v budúcnosti nebude možné uplatňovať.
	
V schválenom štátnom rozpočte SR na rok 2002 nebola v kapitole VPS  vyčlenená rezerva na štátne záruky za bankové úvery a ručenie štátu za záväzky štátnych peňažných ústavov (§ 36 ods. 5a zákona o bankách č.21/1991 Zb. a nariadenia vlády SR č.257/1997 Z. z.).
V roku 2002  sú splatné štátne záruky v objeme 34,026 mld. Sk, z čoho za rizikové sa považujú záruky za Slovenské elektrárne, a. s., Bratislava, za PT Žilina a. s. v konkurze, za Vodohospodársku výstavbu, š. p., Bratislava a za Železnice Slovenskej republiky. Pre Železnice SR a Slovenské elektrárne, a. s., Bratislava sa v rámci limitu návrhu zákona o štátnom rozpočte na rok 2002 odporúčalo počítať s vystavením nových štátnych záruk na prerolovanie splatných štátnych záruk. Na záruky za Vodohospodársku výstavbu v sume 3,0 mld. Sk sa pri tvorbe návrhu zákona o štátnom rozpočte na rok 2002 odporúčala vytvoriť „memorandová položka“ na úhradu z výnosov z prostriedkov získaných privatizáciou. 

	Vláda Slovenskej republiky  uznesením č. 790 zo dňa 30. augusta 2001 v bode B.4. odsúhlasila vyčlenenie časti zdrojov z privatizácie na splatenie záväzkov v roku 2002 vyplývajúcich z prevzatých štátnych záruk vo výške 3,0 mld. Sk a  v bode E. 1. uvedeného uznesenia odporučila prezidentovi prezídia Fondu národného majetku SR zabezpečiť z rozpočtu požadovanú čiastku. V zmysle uvedeného uznesenia budú podpísané dohody o pristúpení k dlhu medzi Ministerstvom financií SR a Fondom národného majetku SR. Vzhľadom na likviditu FNM SR ku koncu roku 2001 bolo MF SR požiadané o presun platby za PT Žilina, a. s. vo výške 1,94 mld. Sk do roku 2002, s čím MF SR súhlasilo a zároveň požiadalo o navýšenie čiastky na 2,1 mld. Sk vzhľadom na splatné úroky. Vláda SR svojím uznesením č.446 z 25. apríla 2002 k návrhu na rozdelenie príjmov z  privatizácie 49% podielu majetkovej účasti FNM SR na podnikaní spoločnosti Slovenský plynárenský priemysel, a. s. Bratislava v bode A.3. navýšenie odsúhlasila.

Predpokladaná realizácia štátnych záruk z „memorandovej položky“ v roku 2002
( stav k 30. aprílu 2002)

Podnik | Suma v pôvodnej mene | Suma v Sk (kurz dňa 7.3.2002) | Termín splatnosti
IMUNA, a. s. | 552 723,- EUR | 23 246 424 | 28.3.2002
PT Žilina, a. s. (istina) | 40 433 195,- USD | 1 952 721 153 | apríl 2002
PT Žilina, a. s. (úroky) | 1 079 061,- USD*/ | 52 113 251 | apríl 2002
VVB, š. p. | 7 250 000,- USD | 350 138 750 | 15.6.2002
VVB, š. p. | 32 775 000,- EUR | 1 378 450 950 | 1.8.2002
VVB, š. p. | 10 892 000,- EUR | 458 095 736 | 9.9.2002
IMUNA, š. p. | 537 637,- EUR | 23 021 616 | 29.9.2002
VVB, š.p. | 7 250 000,- USD | 350 138 750 | 15.12.2002
Rezerva ( vyhlásenie konkurzov, kurz.rozdiely) | | 512 073 370 |
S p o l u | | 5 100 000 000 |
*/ Splátky úrokov, ktoré nie sú fixne stanovené	

Rozsah realizácie štátnych záruk v predchádzajúcich rokoch a v roku 2002 by bol podstatne vyšší, bol však eliminovaný splácaním starých úverov novými úvermi so štátnou zárukou (SE, a. s., ŽSR), čím sa riziká splácania preniesli do nasledujúcich rokov. Súčasný vývoj však poukazuje na problémy vo finančnej konsolidácii uvedených dlžníkov a bez zásadnej zmeny v prístupe k ich hospodáreniu vzniká riziko realizácie štátnych záruk v ďalšom období. V prípade ŽSR okrem nedostatočnej realizácie opatrení na zníženie prevádzkových nákladov sa úvermi so štátnymi zárukami suplujú nerealizované transfery prostriedkov štátneho rozpočtu na úhradu výkonov vo verejnom záujme a na rozvojové investície dopravnej infraštruktúry. V Slovenských elektrárňach, a. s., Bratislava úvery so štátnymi zárukami pokrývali najmä nedostatok vlastných finančných zdrojov z oneskorenia cenových opatrení.

	S cieľom odstránenia rizík, vyplývajúcich z aplikácie doterajších právnych predpisov v oblasti štátnych záruk bol na rokovanie Národnej rady Slovenskej republiky na ďalšie ústavné prerokovanie predložený návrh zákona o štátnom dlhu a štátnych zárukách, ktorý vypracovalo Ministerstvo financií Slovenskej republiky na základe Plánu legislatívnych úloh vlády Slovenskej republiky na rok 2001 a  na základe Staff monitoring programu. Predmetný návrh zákona vláda SR schválila svojím uznesením č. 350 zo dňa 10. apríla 2002.
Zmyslom zákona o štátnom dlhu a štátnych zárukách je zjednotiť problematiku štátneho dlhu a štátnych záruk do jedného zákona, zvýšiť jednotnosť a transparentnosť v oblasti požičiavania a štátnych záruk. 
	Cieľom je presnejšie definovať jednotlivé pojmy a postupy spojené so správou a riadením štátneho dlhu, štátnych záruk a súvisiacich rizík, inventarizácia existujúcich priamych a nepriamych štátnych dlhových záväzkov, zavedenie ich podrobnej evidencie, ako aj vymedzenie právomocí, zodpovednosti a povinností Ministerstva financií Slovenskej republiky. 
	Zásadnou zmenou oproti doterajšej právnej úprave preberania štátnych záruk je zákonom stanovená možnosť preberať záruky len do výšky splatných záväzkov v príslušnom roku, na ktoré bola poskytnutá štátna záruka, čím sa má zabezpečiť nezvyšovanie potencionálneho dlhu štátu a jeho postupné znižovanie.
Ďalej je to zmena okruhu subjektov, za ktoré bude možné prevziať štátne záruky, čím sa umožní vo väčšej miere financovať projekty spolufinancované z prostriedkov Európskej únie a využívať medzinárodné granty a výpomoci. Osvedčené mechanizmy v postupoch schvaľovania štátnych záruk boli ponechané aj v novej právnej úprave. Štátne záruky bude možné preberať len v súlade so zákonom o štátnej pomoci, ktorý výrazne obmedzuje využívanie štátnych záruk ako formy štátnej pomoci. V tejto súvislosti sa očakáva zásadné zníženie rozsahu novoposkytovaných štátnych záruk. 
	Návrh zákona o štátnom dlhu a štátnych zárukách je v súlade s  medzinárodnými zmluvami a inými medzinárodnými dokumentmi, ktorými je Slovenská  republika viazaná. Prínosom zákona o štátnom dlhu a štátnych zárukách bude pozdvihnutie problematiky štátneho dlhu a štátnych záruk na prijateľnú štandardnú medzinárodnú úroveň.	

Záver
	
Potvrdzuje sa skutočnosť, že situácia v preberaní štátnych záruk v zmysle doterajších predpisov umožňovala nahradzovanie priamych výdavkov štátu úvermi so štátnou zárukou, čo vedie k odkladaniu finančných problémov štátu a dlžníkov do ďalších období a k narastaniu finančných nákladov dlžníkov. V roku 2001 a 2002 je preberanie štátnych záruk orientované na odvrátenie najväčších rizík cross defaultov v Slovenských elektrárňach, a.s. a v Železniciach SR.
	Príjmy z realizovaných štátnych záruk pre insolventnosť dlžníkov, prebiehajúce a hroziace konkurzy a likvidácie sa naďalej dajú očakávať len v minimálnej výške.  Opatrenia na zvýšenie návratnosti pohľadávok štátu musia byť smerované na finančnú konsolidáciu a stabilizáciu hospodárenia rozhodujúcich dlžníkov, v ktorých štát vykonáva vlastnícke práva.
	V štátnych podnikoch a spoločnostiach, v ktorých má štát účasť alebo rozhodujúci vlastnícky podiel na majetku a ktoré majú úvery so štátnymi zárukami, zabezpečiť preventívne a pravidelné kontroly hospodárneho vynakladania finančných prostriedkov prostredníctvom vykonávaných daňových kontrol príslušným správcom dane za účelom zvýšenia návratnosti pohľadávok štátu.
	V nadväznosti na prístupový proces k EÚ musí nastať zásadná zmena v prístupe k preberaniu štátnych záruk, ich rozsah musí byť minimalizovaný a preberanie štátnych záruk sa musí orientovať len na rozvojové programy a projekty umožňujúce zapojenie predvstupových fondov a zdrojov EÚ, keďže v zmysle metodiky ESA 95 u verejných podnikov (ŽSR, ŽS, a.s., SE, a.s.) sa realizáciou záruky celý dlh započítava do vládneho dlhu. 
	Naďalej bude potrebné zo strany vecne príslušných ministerstiev venovať pozornosť problematike finančnej konsolidácie dlžníkov a zabezpečovaniu plnenia ich záväzkov. V tejto súvislosti je nevyhnutné urýchlene pripraviť projekty splácania záväzkov bez použitia štátnych záruk.